Von der Leyenovej komisia

[náhľad|[Ursula von der Leyenová]]
**Von der Leyenovej komisia** je úradujúca Európska komisia, ktorej predsedá od 1. decembra 2019 Ursula von der Leyenová. Komisia stavia na prioritách a ambíciách, ktoré boli stanovené v politických usmerneniach a je štrukturovaná s ohľadom na ciele, na základe ktorých bola predsedníčka Ursula von der Leyenová zvolená Európskym parlamentom.

Hlavnými úlohami, ktoré si komisia stanovila sú:

* potreba riešiť zmeny v klíme, technológiách a demografii
* byť na čele prechodu smerom k zdravej planéte a novému digitálnemu svetu
* zbližovať ľudí a pretvárať európske sociálne trhové hospodárstvo tak, aby vyhovovalo dnešným novým ambíciám
* využívať silné stránky, talenty a potenciál
* zamerať sa na rovnosť a vytváranie šancí pre všetkých - či už ide o ženy alebo mužov, či sú z východu, zo západu, z juhu alebo zo severu, či už sú mladí alebo starší
* ochraňovať spoločné hodnoty a dodržiavať zásadu právneho štátu
* úzka spolupráca všetkých európskych inštitúcií na zmierňovaní obáv a vytváraní príležitostí

Pri príležitosti predstavenia svojho tímu Ursula von der Leyenová okrem iného povedala: „*Tento tím vypracuje európsky spôsob dosahovania cieľov: sme odhodlaní rezolútne konať v oblasti boja proti zmene klímy, budovať partnerstvo so Spojenými štátmi, zadefinujeme vzťahy s čoraz asertívnejšou Čínou a budeme spoľahlivým susedom, napríklad pre Afriku. Tento tím sa bude musieť postaviť za naše hodnoty a celosvetovo uznávané štandardy. Chcem vytvoriť Komisiu, ktorá bude vedená s odhodlaním, pričom toto odhodlanie musí byť jasne zamerané na najťažšiu problematiku a musí prinášať odpovede. Chcem, aby táto Komisia bola vyvážená, činorodá a moderná. Môj tím si teraz bude musieť získať dôveru Európskeho parlamentu. Moja Komisia bude Komisiou geopolitickou, s jasným odhodlaním realizovať udržateľné politiky. Zároveň chcem, aby Európska únia bola strážkyňou multilateralizmu, pretože všetci dobre vieme, že to, čo nedokážeme urobiť osamote, dokážeme urobiť len spoločným úsilím.*“

## Kolégium Európskej komisie
Kolégium Európskej komisie má osem podpredsedov, vrátane vysokého predstaviteľa Únie pre zahraničnú a bezpečnostnú politiku ktorým je Josep Borell. Podpredsedovia sú zodpovední za najvyššie priority uvedené v politických usmerneniach, riadia úsilie v oblasti najdôležitejších hlavných otázok, napríklad Európsky ekologický dohovor, Európa pripravená na digitálny vek, hospodárstvo, ktoré pracuje v prospech ľudí, ochrana nášho európskeho spôsobu života, silnejšia Európa vo svete a nový impulz pre európsku demokraciu. Stredobodom štruktúry kolégia sú samotní komisári ktorí riadia expertízu ktorú poskytujú generálne riaditeľstvá.

### Výkonní podpredsedovia
Majú dvojitú funkciu, sú podpredsedami zodpovední za jednu z troch kľúčových oblastí programu zvolenej predsedníčky Komisie ale majú aj funkciu komisárov.

*Výkonný podpredseda Frans Timmermans (Holandsko): koordinuje prácu na Európskom ekologickom dohovore a riadi politiku v oblasti zmeny klímy, v čom mu pomáha Generálne riaditeľstvo pre oblasť klímy

*Výkonná podpredsedníčka Margrethe Vestagerová (Dánsko): koordinuje celý program v oblasti iniciatívy „Európa pripravená na digitálny vek“ a je komisárka zodpovedná za hospodársku súťaž v čom jej asistuje Generálne riaditeľstvo pre hospodársku súťaž

*Výkonný podpredseda Valdis Dombrovskis (Lotyšsko): koordinuje prácu na hospodárstve, ktoré pracuje v prospech ľudí a zároveň je komisár pre finančné služby v čom mu pomáha Generálne riaditeľstvo pre finančnú stabilitu, finančné služby a úniu kapitálových trhov

### Podpredsedovia
*Josep Borell (Španielsko): dezignovaný vysoký predstaviteľ Únie pre zahraničné veci a bezpečnostnú politiku a podpredseda Komisie Silnejšia Európa vo svete
*Věra Jourová (Česko): komisárka v Junckerovej komisii: Hodnoty a transparentnosť
*Margaritis Schinas (Grécko): bývalý poslanec Európskeho parlamentu, úradník dlhodobo pôsobiaci v Európskej komisii : Ochrana nášho európskeho spôsobu života
*Maroš Šefčovič (Slovensko): podpredseda v Junckerovej komisii: Medziinštitucionálne vzťahy a prognózovanie
*Dubravka Šuicová (Chorvátsko): poslankyňa Európskeho parlamentu: Demokracia a demografia, zo strany komisie riadi práce na konferencii o budúcnosti Európy

### Komisári
*Johanes Hahn (Rakúsko): je zodpovedný za rozpočet a administratívu, podlieha priamo predsedníčke Komisie Ursule von der Leyenovej
*Didier Reynders (Belgicko): v rámci Komisie zodpovedá za „súdnictvo“ (vrátane problematiky právneho štátu)
*Mariya Gabrielová (Bulharsko): Portfólio „Inovácie a mládež“ (tvorba nových perspektív pre mladú generáciu)
*Stella Kyriakidisová (Cyprus): Portfólio „Zdravie“, zodpovedná aj za zdravie a bezpečnosť potravín
*Kadri Simsonová (Estónsko): Portfólio „Energetika“
*Jutta Urpilainenová (Fínsko): Zodpovedná za „Medzinárodné partnerstvá“
*Thierry Breton (Francúzsko): Komisárka pre „vnútorný trh“ vedie činnosť v oblasti priemyselnej politiky a presadzuje digitálny jednotný trh. Tiež zodpovedá za nové Generálne riaditeľstvo pre obranný priemysel a vesmír
*Oliver Várhelyi (Maďarsko): Portfólio „Susedská politika a rozširovanie“
*Mairead McGuinnessová (Írsko): Portfólio „Obchod“
*Paolo Gentiloni (Taliansko): Portfólio „Hospodárstvo“
*Virginijus Sinkevičius (Litva): Zodpovedný za „Životné prostredie a oceány“
*Nicolas Schmit (Luxembursko): Portfólio „Pracovné miesta“
*Helena Dalliová (Malta): Portfólio „Rovnosť“
*Janusz Wojciechowski (Poľsko) : Portfólio „Poľnohospodárstvo“
*Elisa Ferreirová (Portugalsko): Portfólio „Kohézia a reformy“
*Adina Văleanová (Rumunsko): Portfólio „Doprava“
*Janez Lenarčič (Slovinsko): Portfólio „Krízové riadenie“
*Ylva Johanssonová (Švédsko): Portfólio „Vnútorné záležitosti“

Predsedníčka Európskej Komisie Ursula von der Leyenová povedala, že chce predsedať kolégiu, ktoré je odhodlané, ktoré chápe Európu a ktoré počúva, čo Európania chcú, aj z tohto dôvodu dala za úlohu všetkým členom kolégia v priebehu prvej polovice svojho mandátu navštíviť každý členský štát aby spoznali nielen hlavné mestá, ale aj navštívili regióny, v ktorých žijú a pracujú občania Európy.

Počas slávnostnej prísahy Ursula von der Leyenová vyhlásila: „(Európa) je poklad, ktorý sme zdedili. Je našou povinnosťou tento poklad zachovať.“

## Referencie

Kategória:Európska komisia